REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/63-16

19. februar 2016. godine

B e o g r a d

Z A P I S N I K

46. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 17. FEBRUARA 2016. GODINE

Sednica je počela u 8,35 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Zoran Antić, Milan Kovačević, Miodrag Nikolić, Milija Miletić, Marjana Maraš, Velimir Stanojević, Arpad Fremond kao i Vladan Milošević (zamenik Jasmine Obradović), Slobodan Perić (zamenik Žarka Bogatinovića), Nadica Nikolić Tanasijević (zamenik Đorđa Stojšića) i Miroslav Marinković (zamenik Dušana Petrovića), zamenici članova Odbora.

Sednici nisu prisustvovali članovi Odbora: Jasmina Obradović, Žarko Bogatinović, Đorđe Stojšić, Goran Ćirić, Jovan Marković, Dušan Petrović i Sabina Dazdarević.

Pored članova Odbora sednici je prisustvovao i narodni poslanik: Dušan Janković.

Pored članova Odbora sednici su prisustvovali predstavnici Ministarstva poljoprivrede i zaštite životne sredine: Mladen Mladenović, v.d. pomoćnika ministra Sektora za pravne i normativne poslove, Ružica Tripić, načelnik Odeljenja za normativne poslove i poslove harmonizacije propisa sa EU, Mirko Novaković, samostalni savetnik u Grupi za stočarstvo i preradu stočarskih proizvoda kao i predstavnici sredstava javnog informisanja.

Jednoglasno je usvojen sledeći

D n e v n i r e d

1. Razmatranje Predloga zakona o izmenama i dopunama Zakona o stočarstvu u načelu, koji je podnela Vlada ( broj 320-3663/15 od 28. decembra 2015. godine);
2. Razno .

Prva tačka dnevnog reda **– Razmatranje Predloga zakona o izmenama i dopunama Zakona o stočarstvu u načelu, koji je podnela Vlada ( broj 320-3663/15 od 28. decembra 2015. godine);**

U uvodnim napomenama, Mladen Mladenović je istakao da su razlozi zbog kojih su predložene izmene i dopune Zakona o stočarstvu potreba za zaustavljanjem pada stočarske proizvodnje, koji je uzrokovan prestankom rada zadruga i preduzeća iz ove oblasti, neorganizovanošću proizvođača prilikom nastupa na tržištu, kao i smanjenjem seoskog stanovništva. Po njegovim rečima, predložene izmene omogućiće primarnim proizvođačima da imaju informacije o proizvodnji i da budu konkurentni na evropskom tržištu, ali i omogućava unapređenje ove grane poljoprivrede radi trgovine, kvaliteta proizvoda, njihove zdravstvene ispravnosti i dr.

Mirko Novaković je dodao da predložene izmene omogućavaju povećanje obima primarne poljoprivredne proizvodnje kroz unapređenje rasnog sastava priplodnih domaćih životinja, definišu rad odgajivačkih organizacija, uvodi se nov sistem klasiranja svinjskih i goveđih trupova na način kako se to vrši u zemljama u okruženju, i prvi put se uvodi kontrola prometa u ribarstvu i obuhvaćena su i udruženja pčelara. Takođe, odredbe ovih izmena i dopuna Zakona usaglašene su sa međunarodnim standardima.

U diskusiji su učestvovali narodni poslanici: Marijan Rističević, Milija Miletić, Miodrag Nikolić, Vladan Milošević, Miroslav Marinković i Slobodan Perić.

Odbor je većinom glasova, a na osnovu člana 156. stav 3. Poslovnika Narodne skupštine zaključio da podnese Narodnoj skupštini sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o stočarstvu, u načelu.

Za izvestioca Odbora na sednici Narodne skupštine određen je Marijan Rističević, predsednik Odbora.

Druga tačka dnevnog reda – **Razno**

Pod tačkom razno, predsednik Odbora je obavestio članove da će se na nekoj od narednih sednica razmatrati trenutno stanje u Upravi za zaštitu bilja.

Pošto drugih pitanja i predloga nije bilo, sednica je zaključena u 10,05 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević